Oskrba umrlega in obračunavanje DDV 

Pojasnilo DURS, št. 4230-7739/2011, 13. 10. 2011 

Prejeli smo dopis, v katerem davčni zavezanec sprašuje, ali je oskrba umrlega, ki jo opravi dom za ostarele oproščena plačila DDV na podlagi 6. točke prvega odstavka 42. člena Zakona o davku na dodano vrednost v povezavi z 2. odstavkom tega člena.

V zvezi z vašim vprašanjem pojasnjujemo:

Zadnja storitev oskrbovancu (oblačenje, priprava umrlega za pogreb), ki jo opravi dom za ostarele, je oproščena plačila DDV na podlagi 6. točke prvega odstavka 42. člena ZDDV-1.

Plačila DDV so na podlagi 6. točke prvega odstavka 42. člena Zakona o davku na dodano vrednost – ZDDV-1 (Uradni list RS, št. 13/11-UPB3, 18/11, 78/11) oproščene socialno varstvene storitve, vključno s storitvami domov za starejše, in dobava blaga, ki je z njimi neposredno povezana, ki jih kot javno službo opravljajo javni socialno varstveni zavodi ali druge osebe na podlagi koncesije ali, ki jih opravljajo druge nepridobitne organizacije, ki se po predpisih štejejo za dobrodelne, invalidske organizacije ali organizacije za samopomoč.

Pravilnik o izvajanju Zakona o davku na dodano vrednost – pravilnik (Uradni list RS, št. 141/06, 52/07, 120/07, 21/08, 123/08, 105/09, 27/10, 104/10, 110/10) v 64. členu natančneje pojasnjuje, da se med socialnovarstvene storitve in dobave blaga, ki so z njimi neposredno povezane iz 6. točke prvega odstavka 42. člena ZDDV-1, pod pogojem, da jih kot javno službo opravljajo javni socialnovarstveni zavodi ali druge osebe na podlagi koncesije oziroma druge nepridobitne organizacije, ki se po predpisih štejejo za dobrodelne, invalidske organizacije ali organizacije za samopomoč, uvršča: 

– socialno varstvo z nastanitvijo pod šifro standardne klasifikacije dejavnosti: Q/87; 
– socialno varstvo brez nastanitve pod šifro standardne klasifikacije dejavnosti: Q/88.

Iz pojasnila Statističnega urada Republike Slovenije, z dne 11. 10. 2011, izhaja, da v primeru, ko dom za starejše opravi zadnjo oskrbo umrlega (oblačenje, priprava umrlega za pogreb) spada ta oskrba po Standardni klasifikaciji dejavnosti pod šifro SKD 87.300 – Dejavnost nastanitvenih ustanov za oskrbo starejših in invalidnih oseb. 

Iz navedenega izhaja, da je zadnja storitev oskrbovancu, ki jo opravi dom za ostarele, oproščena plačila DDV na podlagi 6. točke prvega odstavka 42. člena ZDDV-1.